钦定古今图书集成/方舆汇编/职方典/第1070卷 > 《贡川八景序》明·陈山
## 钦定古今图书集成/方舆汇编/职方典/第1070卷 > 《贡川八景序》明·陈山

天地间物至伙也，接于目而感于心，非徒以惬见闻、
供玩好已也，是必有所以然之故者。夫物至繁而有
至简者存，至粗而有至精者寓。士君子会万物于一
身，万象异形而同体，于物皆理也，于理皆真也，凡形
囿两间者，孰非吾心之理流行乎世，即其所居之物
色，胜者品而为景致，初见而疑之，又读《中庸》，而有得
于鸢飞鱼跃之语，回思世之云者，不为无意也。贡川
乃剑南形胜之处，山雄而水烈，景异而物饶。士民于
其间锺其秀者，读书尚礼，比屋可封。凡遇霁月光风
之时，则有酌酒吟诗之趣。将以其景之尤，釐为八题，
曰《贡川八景》。盖以察其机而又欲有得于八者之外
也。夫四时群形，一日万状，无不可取“者也。而取于慧
照禅庵、临津佛阁者，是非欲却尘嚣而跻清旷者欤？
夫双峰晴雪，咏灞桥之诗；五港春涛，得观澜之术。肤
寸而起，则象峰之云，其吾心之卷舒也；沛然而飞，则
龙水之雨，其吾心之动荡也；挂岩之清泉可以洗其
耳；环峰之翠竹可以见其节。是八者，交于前，帖于后，
而带于左右，无非有”交于我而企于心也。引而伸之，
触类而长之，则贡川之景固非八者之所能尽，然舍
八者则贡川之景亦非识其机缄焉，尚能澄其滓，涵
其纯。至于胸次悠然，直与天地万物上下同流，是则
八者又为之兆也。苟假此山川琢咏新奇，状形月露，
则此反为外物所役，是岂吾辈之志？